**Solia**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe cărarea de lumină de prin ceruri neumblate

Unde visuri se încheagă într-o bură de mister,

Se aud glasuri de îngeri ce își lasă-a lor palate

Și pornesc spre adunarea ce se-ngheagă -n eșicher.

Este timp de celebrare căci a gloatelor solie

Le va prezenta tributul și al omenirii gând:

De a fi egală-n spirit, dar vasală pe-a sa glie

Când va renunța la visuri, nemurirea așteptând.

Lumea azi nu mai ridică scări din pagini de dorințe

Al ei spirit fără capăt e un paloș bont, crestat

Ce în teaca amăgirii, plin de boli și suferinte,

Nu reflectă strălucirea unui ”ieri”, demult uitat.

Este azi prea fascinată de a banului lucire

Prea ades coboară ochii numărând rostogoliri,

Cum monezi ne înconjoară cu o neagră amăgire

Într-un cerc fără speranță, clădit pe dezamăgiri.

Al ei univers e frica că va pierde din putere-

Un șirag de calpe conturi cu rotiri de titirezi

Lumea își trăiește drama când a vieții adiere

Rupe nefirească forță ferecată în monezi.

Dar privire-i se înalță către nimbi de energie

Care cad în dulce unde tot curbând al vieții rost

Dând hazardului puterea de-a opri neagra urgie

Ei comprimă viitorul în prezentul ce a fost.

Lumea falnică privește cum semețe idealuri

Înrădăcinate-s încă în trecutul-ndepărtat

Chiar dacă tulpina sorții îndoită e de valuri

Peste-a veșniciei mare se ridică abrutizat.

Este astăzi laitmotivul unor răzvrătiri interne

Sau rămane doar trecutul cu eterne remușcări?

Lumea pune în balanță visul netrecut de vreme

Astfel, ea își vede golul unui țel fără urmări.

Iată, lumea se ridică, timpul este de legendă

Când a gloatelor solie din tulpină face scări

Și le-ntinde către stele, spațiul, timpul se suspendă

În a sa călătorie lumea se avântă-n zări.

Trâmbițează castelanii de a solilor venire,

Se deschid înalte ceruri, se aprind și stele mii

Tunete vestesc sosirea spre a lumii amăgire

Căci egalitatea sorții nu e dar pentru cei vii.

Din celesta adunare se ridică o faptură

Blîndă ca o adiere, luminoasă ca un far

Cu a sa liniște-n suflet spre celesta-adunatură

Își prezinta OMENIA al ei simplu, tainic har.

- “Onorată adunare, falnică e-a mea menire

De-a fi prima ce cuvântă dreptul lumii ca să-l stiți

Cum ea se prezintă-n toate, fără rost de-adimenire

Ca un înger printre oameni, cum deja și voi simțiți.

Eu vă rog să prindeți lumea la a voastră prăznuire

Chiar de-ar fi Cenușăreasă la celestul vost’ palat.

Mă pun gaj pentru cerință, pentru-a voastră dănuire,

De-a vedea a lumii taină, adevăr imaculat.

Dacă visul de mărire și a lumii năzuință

Prețuite sunt de îngeri ca un dar mai iscusit

Și la schimb a mea candoare, ferecată în voință,

Nu cuprinde strălucirea unui troc prea mult dorit,

Atunci, iată, deschid calea, chem a lumii HĂRNICIE

Ce a ridicat pe oameni din nisipul infinit

Și i-a ars în foc de gânduri cu internă energie

Construind oglinda lumii ca un dar neprețuit.”

Se ridică HăRNICIA din a solilor grămadă

Și își scutură mantia de al așteptării praf,

Dând prilej de bucurie adunării ca să vadă

Cum voința și cu munca își prezintă al lor graf.

- “Din adânc și întunerici omul a găsit tăria

De a naviga pe valuri de știintă și de har,

Construind mărețe lucruri din frumos și-a luat simbria

Dreptul de-a roti rulete, nu de-a fi un punct pe zar.

Eu i-am devenit pecete pe contractul fără nume

Eu l-am ridicat din neguri și din timpuri fără rost.

Prin urmare, vă cer clipa de a-l accepta în dume

Și îmi pun drept gaj ființa, într-un troc cum n-a mai fost.

Dar cum văd pe-a’ voastre fețe că rămâne îndoiala

Ne-îndrăznind să-ntindeți mâna către semenul de jos,

Eu renasc în voi lumina și vă curm, să zic, foiala,

Nerăbdării dumneavoastră îi dau astăzi nou prinos.

Chem o ultimă solie, nefiind rost de tăgadă

Că ar fi comunul lucru ce îl regăsiți în cer

Cer IUBIRII să se-arate ca o ultimă făgadă

De a prinde a sa făptură la al Raiului ungher.”

Murmur se ridică-n ceată căci se simte adierea

Unei nevăzute forțe, unei netrăite stări.

Castelanii simt căldura unui foc de nicăierea

Ce în mreje îi cuprinde ca o țintă în cătări.

Iată cum se miră gloata căci IUBIREA-i nevăzută

Nimeni nu-i știe făptura și al măreției trup,

Căci prea tainica iubire nu din ceruri e cazută

Ci ea s-a născut în oameni, în lumescul mare stup.

Nicimăcar nu pot cuprinde pașii cum și-i desfășoară

Cum pătrunde-adânc în suflet fără cheie de folos,

Cum îți macina voința, cugetul ți-l înfășoară

Într-o bură de mistere cu un astru nebulos.

Stranie e adierea fără glas ce se abate

Peste margine de ceruri, peste turla din regat

Și cuprinde cu tandrețe sufletele-naripate

Ce dau adunării spirit pentr-un vot nedezlegat.

Dintre oameni se ridică mesagera fără seamă

Și îi da iubirii formă să erupă-n al ei glas:

- “Onorată adunare, văd în voi interna teamă

Că aș fi a vieții cale biruind al vost’ lăcaș.

Eu trăiesc în două trupuri ca o flacără de veghe

Și rămân o picătură într-o mare de idei

Ce se-n volbură adesea într-a trupurilor zeghe

Stârnind valuri de splendoare, sunt cerneală în condei.

Eu îmi știu interna cale și a mea putere-n lume

Eu nu sunt soldat în luptă, ori prilej de răutăți

Doar îmi împlinesc solia și cinstind al meu renume

N-am nevoie de orașe, de palate sau cetăți.

Voi aveți raze de soare și lumini de aștri date,

Voi aveți nemărginire, stăpâniți al lumii vânt

Însuși cerul să nu cadă voi îl sprijiniți în spate

Pentru-a noastră nemurire voi ne cereți legământ?

Voi vă asumați întinderi stăpâniți eternitatea

Și deciziile voastre pentru oameni rămân legi,

Dar o lege n-o cunoașteți, nu-i pricepeți vastitatea

Și aceasta e Iubirea - un regat fără de regi.

Ea cuprinde doar perechea unor suflete rebele

Ce în vastitatea lumii se cuprind spre infinit

Cu interna energie ele zboară către stele

Dominând tot Universul cu al dragostei zenit.

Iată, astă e puterea ce lumea o pune-n tavă

În balanță voi să puneți doar al nemuririi har

Voi să-i dați eternitatea mult prea crudă, mult prea cavă

Când ea va fi fost trăită, fără al iubirii dar.”

Gloata stă în așteptare într-o liniște profundă

Un întreg complet de despoți căutând balanței rost

Schimbă între ei gândire, calcule sunt prinse-n undă

Construind eșafodajul și al nemuririi cost.

Dintre toti își plimba roba un bătrân fără de seamă

Se ridică din agora ca un zeu purtat de vânt

Fără a porni furtune, glasul lui fără de teamă

Dă verdictul ca un tunet ce coboară pe pământ.

- “Voi, ce azi trăiți dorința de a fi egalii sorții

Voi, ce renunțați la visuri nemurirea așteptând,

Nu realizați că sunteți mai bogați în fața morții

Când iubirea vă-nsoțește la al judecății rând?

Cum puteți ceda iubirea, să trăiți în rece stare,

Tot cătând caldură-n aștri sau în meteorici nori?

Voi aveți magie-n sânge și a nemuririi boare

Voi o respirați de veacuri, fără zei ajutători.

Vă veți duce azi acasă, la a voastră îngrădire

Ce doar fizic are margini , mărginind infinități

Veți avea răspunsuri caste, omenirii dând de știre

Că a zeității tagmă vă admiră cum sunteți.

----------------------------------------------------------

Este timp de celebrare căci a gloatelor solie

Își prezintă azi mesajul reintoarsă pe Pământ

Că întreaga omenire e stăpână pe-a sa glie,

Fără dor de-a fi vasală, zeilor așezământ.